Energia eoliană era, vineri dimineață, pe primul loc în topul surselor de electricitate, cu o pondere de aproximativ o treime din totalul producţiei la nivel naţional, potrivit datelor postate pe site-ul Transelectrica.



Mai exact, la ora 10:15, energia eoliană asigura 27,4% din totalul producţiei, cu 2.450 de MW. Cea mai mare pondere a energiei eoliene în această dimineaţă s-a înregistrat la ora 6:25, când au funcţionat 2.720 de MW, acoperind 34% din total.



La ora 10:15, consumul de energie electrică ţării era de 8.297 de MW, iar producţia, de 8.905 MW, diferenţa fiind exportată.



Administraţia Naţională de Meteorologie a emis, vineri dimineaţă, o avertizare nowcasting cod galben de vânt puternic pentru zona de litoral a judeţelor Constanţa şi Tulcea, regiune unde sunt concentrate cele mai multe parcuri eoliene de pe teritoriul României.



Codul galben este valabil până la ora 14:00. În zonele avertizate, se vor semnala intensificări ale vântului care vor atinge viteze de 65 - 80 km/h la rafală.

Sursa: Agerpres